Maccarthismus
Maccarthismus (Anglice McCarthyism) est usus accusationum seditionis vel perduellionis comparandarum et constituendarum sine apta indiciorum cura. Vocabulum etiam significat 'usum affirmationum iniquarum factitandarum vel usum iniquarum rationum investigatoriarum vel interrogatoriarum, praecipue ad dissensionem vel reprehensionem civilem restringendam.' Verbum ex aetate in Civitatibus Foederatis ortum est quae Terror Ruber appellari solebat, ab 1950 ad 1956 fere durans, cuius proprietas fuit amplificata repressio politica communistarum, cum propagandis metus eorum potentiae in institutionibus Americanis et in speculatione a procuratoribus Sovieticis effecta. McCarthyismus, vocabulum primum excogitatum ad studia contra communismum reprehendenda Senatoris Iosephi McCarthy, Republicani Visconsiniensis, latiorem significationem mox habebat, nimia conatuum similium describens. Vocabulum McCarthyism nunc generatim adhibetur ad accusationes temerarias et vanas ac ad demagogicos impetus in indoles vel amorem patriae adversariorum politicorum describendos. Per aetatem Maccarthisticam milia Americanorum, communismi adiuvandi accusati, res investigationum et interrogationum hostilium ante consilia rei publicae et industriorum privatorum facti sunt. Primi tales suspecti erant conducti rei publicae, opifices in industria oblectationis, educatores, et agitatores collegiorum opificum. Contra indicia ancipitia vel dubia investigatores suspicionibus saepe credebant, gradusque minationis per sinistras consociationes vel fides putatas saepe magnopere augebantur. Multi homines quaestum vel curriculum amiserunt; nonnulli in carcerem coniecti sunt, vel etiam sibi mortem consciverunt. Plurimae harum poenarum evenerunt per condemnatorias sententias deinde eversas, leges deinde non constitutionales a curiis declaratas, dimissiones ob causas deinde contra leges declaratas, vel actionabiles, vel modos operandi extra leges qui ad ultimum infames viderentur. Notissima exempla Maccarthismi sunt orationes, investigationes, et senatoriales cognitiones ipsius senatoris McCarthy; proscriptio Ruscisilvestris, cum cognitionibus a Consilio Agitationum Non Americanarum Camerae Repraesentativorum habitis; et variae agitationes contra communismum a Ministerio Investigationis Foederali effectae, Ioanne Edgaro Hoover duce. McCarthyismus fuit lata et alta societatis et culturae res, quae omnia hominum strata afficiebat, fonsque erat multae dissensionis acris in Civitatibus Foederatis.